محمد سلمان بجنوری

محمد سلمان بجنوری (پیدائش: 14 اپریل 1969ء) ایک بھارتی مسلمان عالم دین، دار العلوم دیوبند کے استاذ حدیث اور وہاں سے شائع ہونے والے ماہانہ رسالہ ماہنامہ دار العلوم کے مدیرِ اعلی ہیں۔ وہ نقشبندی سلسلے کے بزرگ ذو الفقار احمد نقشبندی کے مُجازِ بیعت اور جمعیۃ علماء ہند (م) کے نائب صدر بھی ہیں۔

 ابتدائی و تعلیمی زندگی 
محمد سلمان بجنوری 14 اپریل 1969ء کو سہسپور، ضلع بجنور، اتر پردیش کے ایک علمی خاندان میں پیدا ہوئے۔ ان کے والد سعید احمد قاسمی سہسپوری دار العلوم دیوبند کے فاضل اور حسین احمد مدنی کے شاگرد تھے۔

انھوں نے سات سال کی عمر میں اپنے والد کے زیر نگرانی قرآن پاک حفظ کیا اور ابتدائی عربی اور اسلامی علوم گھر پر حاصل کیے۔ 1981ء میں، انھوں نے جامعہ اشرف العلوم، گنگوہ میں داخلہ لیا، جہاں سے 1987ء میں فراغت حاصل کی۔ اس کے بعد، 1987ء میں، انھوں نے دار العلوم دیوبند میں داخلہ لیا اور 1988ء میں وہاں سے دوبارہ دورۂ حدیث کیا۔ ان کے اساتذۂ حدیث دار العلوم دیوبند میں نصیر احمد خان بلند شہری، عبد الحق اعظمی، نعمت اللہ اعظمی، قمر الدین احمد گورکھپوری، سعید احمد پالنپوری، محمد حسین بہاری، ارشد مدنی، ریاست علی ظفر بجنوری اور زبیر احمد دیوبندی شامل ہیں۔

فراغت کے بعد، انھوں نے دار العلوم دیوبند ہی سے عربی ادب کی تکمیل کی، جہاں انھوں نے وحید الزماں کیرانوی، عثمان منصورپوری اور نور عالم خلیل امینی سے خوب استفادہ کیا اور امتحانات میں اول پوزیشن حاصل کی۔

 عملی زندگی 
تعلیم مکمل کرنے کے بعد، محمد سلمان بجنوری کا تقرر ذوالقعدہ 1409ھ (جون 1989ء) میں دار العلوم دیوبند میں بہ حیثیت معین المدرسین ہوا۔ دو سال اس حیثیت سے خدمت انجام دینے کے بعد وہ مدرسہ فیضِ ہدایت رحیمی، رائے پور، ضلع سہارنپور تشریف لے گئے، جہاں انھوں نے شوال 1411ھ (اپریل 1991ء) تا شعبان 1412ھ (فروری 1992ء) تدریسی فرائض انجام دیے۔ اس کے بعد  شوال 1412ھ تا شعبان 1414ھ (اپریل 1992ء تا جنوری 1994ء) انھوں نے مدرسہ شاہی، مرادآباد میں استاذِ عربی زبان و ادب کی حیثیت سے خدمات انجام دیں۔ اس دوران، انھوں نے طلبۂ عربی ادب کی طرف سے شائع ہونے والے دیواری جریدہ البلاغ کی نگرانی بھی کی۔

1994ء (1414ھ) میں ان کا تقرر دار العلوم دیوبند میں بہ حیثیت استاذ ہوا۔ بعد میں، 1440ھ مطابق 2019ء میں درجۂ عُلیا کے استاذ کے طور پر ان کی ترقی ہوئی۔ فی الحال ان سے سنن ابن ماجہ، مشکاة المصابيح، دیوان الحماسہ اور سبعہ معلقات کے اسباق ان سے متعلق ہیں۔

حبیب الرحمن اعظمی کے بعد، دسمبر 2016ء سے، وہ دار العلوم دیوبند کے اردو ماہنامہ رسالہ ماہنامہ دار العلوم کے مدیر اعلی کے طور پر خدمات انجام دے رہے ہیں۔

2022ء سے وہ جمعیۃ علماء ہند (م) کے نائب صدر کی حیثیت سے بھی خدمات انجام دے رہے ہیں۔

وہ نقشبندی سلسلۂ تصوف میں ذو الفقار احمد نقشبندی کے مُجاز ہیں۔

 سیاسی نظریات 
محمد سلمان بجنوری نے مدارس کے کردار پر اپنے خیالات کا اظہار کرتے ہوئے کہا کہ مدارس کا مقصد علما کی تربیت ہے، ڈاکٹروں یا انجینئروں کی تیاری نہیں۔ انھوں نے حکومت پر زور دیا کہ وہ ان مسلم اسکولوں کی حمایت کرے جو غیر مذہبی تعلیم فراہم کرتے ہیں، لیکن مدارس کے روایتی کردار میں مداخلت سے باز رہے۔ انھوں نے "وندے ماترم" کے نعرے کی مخالفت کرتے ہوئے کہا کہ اگرچہ اسلام مسلمانوں کو اپنے وطن سے محبت کی تعلیم دیتا ہے، لیکن کسی بھی ملک کی عبادت کی اجازت نہیں دیتا۔
 حوالہ جات 

 بیرونی روابط 

 آفیشل ایکس صفحہ
 آفیشل فیس بک صفحہ
 آفیشل انسٹا گرام صفحہ

زمرہ:1969ء کی پیدائشیں
زمرہ:بقید حیات شخصیات
زمرہ:بھارت کے سنی علما
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:دیوبندی شخصیات
زمرہ:ضلع بجنور کی شخصیات